
PRILOGA 1

ZAPISNIK
34. REDNE SEJE OBČINSKEGA SVETA OBČINE IG 
z dne, 20. 5. 2026, ob 17. uri v dvorani Centra Ig

Prisotni svetniki: Jože Ciber, Zdravko Grmek, Alenka Jeraj, Simon Krajzel, Marija (Mojca) Kučič, Rado Lovšin, Jože Virant, Jožica Drobnič, Mira Žagar, Mirko Merzel, Marija Župec.
Odsotni svetniki: mag. Aleš Tolar, Anton Modic, Zuhra Jovanovič. 

Ostali prisotni: Zlatko Usenik, Janez Miklič, Petra Mihelič Jakič, Polona Skledar, Tanja Lenaršič, Bojana Birsa, Anita Nikolić, Sabina Prislan (SVS Dobravica), Zlatko Ban (SVS Draga), Ana Brancelj (SVS Gornji Ig), Vlasta Kolar (SVS Iška Loka), Janez Janežič (SVS Iška), Tea Vidic (SVS Matena), Marko Malavašič (SVS Sarsko), Matija Božič (SVS Strahomer), Bojan Kraševec (SVS Tomišelj), Barbara J. Poznik (SVS Visoko Rogatec), Janez Modic (SVS Vrbljene). 

Dnevni red:

  1. Obravnava in potrditev dnevnega reda
  2. Obravnava in potrditev zapisnika 33. seje z dne 15. 4. 2026 
  3. Realizacija sklepov 33. seje z dne 15. 4. 2026 
  4. Obravnava in potrditev Sklepa o ukinitvi statusa grajenega javnega dobra lokalnega pomena
  5. Obravnava in potrditev predloga ekonomske cene za programe v Vrtcu Ig
  6. Obravnava in potrditev predloga cene pomoči na domu 
  7. Obravnava in potrditev predloga Rebalansa 3 proračuna Občine Ig za leto 2026 
  8. Pobude in vprašanja 

Ad 1
Dnevni red

Župan predlaga v potrditev dnevni red. 

Občinski svet Občine Ig potrdi dnevni red.
Glasovanje: 10 ZA, 0 PROTI, 0 VZDRŽANIH
Ugotovi se, da je bil dnevni red soglasno sprejet.

Ad 2
Obravnava in potrditev zapisnika  33. redne seje z dne 15. 4. 2026

[bookmark: _Hlk101267603]Župan predlaga v potrditev zapisnik 33. redne seje. 

Občinski svet Občine Ig potrdi zapisnik 33. redne seje Občinskega sveta Občine Ig. 
Glasovanje: 9 ZA, 0 PROTI, 1 VZDRŽANA (Marija Župec)
Ugotovi se, da je bil zapisnik soglasno sprejet.

Ad 3
Realizacija sklepov 33. redne seje z dne, 15. 4. 2026

[bookmark: _Hlk230173135]Janez Miklič, direktor občinske uprave predstavi realizirane sklepe 33. redne seje Občinskega sveta Občine Ig, in sicer: 

1. V Uradnem glasilu slovenskih občin št. 21, z dne 17. 4. 2026 so objavljeni naslednji sprejeti dokumenti:
· Zaključni račun Občine Ig za leto 2025
· Odlok o rebalansu proračuna Občine Ig za leto 2026
· Spremembe Statuta Občine Ig
· Spremembe Poslovnika Občinskega sveta Občine Ig
· Odlok o organizaciji in delovnem področju občinske uprave Občine Ig
· Spremembe in dopolnitve Odloka o ustanovitvi Sveta za preventivo in vzgojo v cestnem prometu
· Odlok o občinskih cestah
· Odlok o pogojih in merilih za podelitev koncesije na področju upravljanja gospodarske javne službe »Urejanje in vzdrževanje občinskih cest« 
· Javni razpis za sofinanciranje letnega programa športa v Občini Ig za leto 2026
· Sklep o ukinitvi javnega dobra 1/2026
· Sklep o ukinitvi zaznambe grajenega javnega dobra lokalnega pomena 

2. Na uradni spletni strani občine sta objavljena naslednja dokumenta:
· Letni program športa v Občini Ig za leto 2026
· Poročilo o delu Sveta za preventivo in vzgojo v cestnem prometu (SPVC) za leto 2025 in program dela za leto 2026

Ad 4
[bookmark: _Hlk146613019]Obravnava in potrditev Sklepa o ukinitvi statusa grajenega javnega dobra lokalnega pomena

Janez Miklič, direktor občinske uprave predstavi Sklep o ukinitvi statusa grajenega javnega dobra lokalnega pomena, in sicer pojasni, da Občina Ig namerava na prošnjo občana (mejaša) odprodati dve občinski zemljišči parc. št. 1782/2 in parc. št. 1782/3 obe k. o. 1701 Iška Loka. Obe zemljišči sta že uvrščeni v dopolnjenem Načrtu ravnanja s stvarnim premoženjem Občine Ig za leto 2026.

V naselju Brest se zaradi priprave postopkov ureditve katastra ceste proti Morostu (Brest - Župnice), na parc. št. 2718/15 k. o. 1702 Tomišelj ukine zaznamba statusa grajenega javnega dobra lokalnega pomena. 

V naselju Tomišelj  je z geodetsko odmero občinske parc. št. 2687/11 k. o. 1702 Tomišelj nastala  nova parc. št. 2687/17 k. o. 1702 Tomišelj, ki v naravi predstavlja del gospodarskega objekta v lasti Župnije Tomišelj. Zemljišče je predvideno za uvrstitev v seznam nepremičnin, ki bodo predmet menjave med Občino Ig in Župnijo Ig.
 
Rado Lovšin je opozoril na napako pri zapisu parcelnih številk v predlogu sklepa, saj se številki pod prvo in drugo alinejo ponovita.

Janez Miklič, direktor občinske uprave, je pojasnil, da gre za pisno pomoto. Pravilno besedilo druge alineje se glasi: parc. št. 1782/3 k. o. 1701 Iška Loka.

Sklep št. 1:
[bookmark: _Hlk132106305]Občinski svet Občine Ig sprejme Sklep o ukinitvi zaznambe statusa grajenega javnega dobra lokalnega pomena.
Glasovanje: 10 ZA, 0 PROTI, 0 VZDRŽANIH
Ugotovi se, da je bil sklep soglasno sprejet.

[bookmark: _Hlk101268574][bookmark: _Hlk106705470]Ad 5
Obravnava in potrditev predloga ekonomske cene za programe v Vrtcu Ig
[bookmark: _Hlk217309574]
Župan je pojasnil, da se ekonomska cena vrtca zvišuje zaradi dviga plač v javnem sektorju. Razlogi za spremembo cene:
· s 1. junijem bo izvedeno tretje izplačilo za pridobitev višje osnovne plače po novem plačnem sistemu, to je 12 % razlike, vendar ne manj kot 70 EUR bruto;
· bistvenega dviga minimalne plače;
· uskladitev plačnih razredov z inflacijo;
· višjega izplačila regresa za letni dopust;
· izplačilo zimskega regresa;
· dvig osnovnih plač in napredovanja zviša stroške prispevkov in dodatkov.

Pojasni, da se sprememba cene programov Vrtca Ig nanaša predvsem na višje stroške dela, medtem, ko se stroški materiala  in storitev na podlagi izvedenih ukrepov racionalizacije in optimizacije porabe znižujejo za 10 %, stroški živil pa ostajajo nespremenjeni.
Predlog za uveljavitev nove ekonomske cene je s 1. 6. 2026.

Simon Krajzler je izrazil nezadovoljstvo s sistemsko ureditvijo financiranja plač v vrtcih. Podal je predlog, da bi plače zaposlenih v vrtcih neposredno financiralo pristojno ministrstvo, enako kot to velja za osnovne šole.

Alenka Jeraj je replicirala, da predšolska vzgoja ni obvezna, zato bi takšen ukrep pomenil preveliko finančno breme za državni proračun. Poudarila je, da predlog po njenem mnenju ni realno izvedljiv.

Simon Krajzler je dodatno pojasnil, da trenutni sistem, kjer strošek plač bremeni občino in starše, neizogibno vodi v ponovna povišanja ekonomske cene. Opozoril je še, da je bila ta problematika pred štirimi leti delno reševana s spremembo dohodninske lestvice.

Mira Žagar je izpostavila, da se z enakimi težavami soočajo tudi na drugih področjih socialnega varstva. Dvig stroškov dela namreč vpliva na podražitev pomoči na domu in ostalih socialnih transferjev. Opozorila je, da visoki tekoči stroški občini onemogočajo vlaganje v razvoj.

Župan je zaključil, da so nekatere občine zgledno poskrbele za varstvo svojih otrok. Ponovil je, da je podražitev vrtca izključno posledica rasti plač. Ob tem je opozoril na verižno reakcijo, saj vsak dvig plač in izplačila božičnic v javnem sektorju povzročita tudi dvig cen ostalih storitev.

Sklep št. 2:
Občinski svet Občine Ig potrjuje cene programov v Vrtcu Ig.
Cene veljajo od 1. 6. 2026 dalje, in sicer po starostnih skupinah:
- I. starostna skupina: 821,88 EUR.
- II. starostna skupine: 636,12 EUR.
- Kombinirani oddelek: 690,12 EUR.
- Oddelki 3 – 4 leta: 667,44 EUR.
- Strošek prehrane dnevno na otroka: 3,10 EUR. 
Glasovanje:  10 ZA, 0 PROTI, 0 VZDRŽANIH 
Ugotovi se, da je bil sklep soglasno sprejet.


Ad 6
Obravnava in potrditev predloga cene pomoči na domu

Župan je pojasnil, da se tudi v primeru pomoči na domu cena storitve zvišuje izključno zaradi dviga plač zaposlenih.

Sklep št. 3:
Občinski svet Občine Ig sprejme sklep o potrditvi  cene pomoči na domu v Občini Ig od 1. 7. 2026:
· cena na uro 31,62 EUR, od tega cena za uporabnike 8,50 EUR, za občino  23,12 EUR;
· cena storitve ob nedeljah višja za 40%: cena na uro 44,27 EUR, od tega cena za uporabnika: 11,90 EUR, za občino 32,37 EUR;
· cena storitve ob praznikih višja za 50 %; cena na uro 47,43 EUR, od tega cena za uporabnika:  
· 12,75 EUR, za občino 34,68 EUR.
Glasovanje: 10 ZA, 0 PROTI, 0 VZDRŽANIH
Ugotovi se, da je bil sklep soglasno sprejet.

Ad 7
Obravnava in potrditev predloga Rebalansa 3 proračuna Občine Ig za leto 2026

Seji se je pridružil Mirko Merzel ob 17.20. 

Bojana Birsa iz finančne službe predstavi predlog Rebalansa 3 proračuna Občine Ig za leto 2026. Pojasni, da je razlog za Rebalans 3 - 2026 predvsem sprejem Zaključnega računa proračuna Občine Ig za leto 2025. S tem se ocenjena namenska in druga prenesena sredstva za plačilo obveznosti iz leta 2025 uskladijo z dejansko realiziranimi zneski. Z rebalansom so odhodke, načrtovane z Rebalansom 2 - 2026 povečali za 1.303.690 EUR. Večino teh sredstev ali 65,82 % je namenjamo investicijam in investicijskim transferom. Prav tako so z rebalansom povečali prihodke, in sicer za 597.213 EUR. 

Zaradi nekaterih prerazporeditev znotraj proračunskih odhodkov nastalih po sprejemu rebalansa 2 -2026 so nastala tudi morebitna razhajanja med skupinami kontov.

V rebalans so vključili prihodke v skupni višini 597.213 EUR, in sicer:
· Davke na premoženje so povečali za 110.000 EUR (davek na promet nepremičnin).
· Davek od iger na srečo so povečali za 65.000 EUR.
· Povečali so načrtovane prihodke od obresti od sredstev na vpogled za 20.000 EUR.
· Prihodke od glob so povečali za 30.000 EUR.
· Prihodke od prodaje zemljišč so povečali za 65.807 EUR.
· Pridobili so sredstva Fundacije za šport za ureditev igrišča pri OŠ Ig v višini 75.000 EUR.
· Za nakup e – kombijev načrtujejo pridobiti subvencijo družbe Borzen v višini 82.398 EUR.

Odhodke so povečali za 1.303.690 EUR. Razliko sredstev pokrivajo s stanji na računu proračuna na dan 31. 12. 2025. 

Največji del odhodkov, kar 808.376 EUR v rebalansu  predstavljajo novi investicijski odhodki, kot so:
· Nakup električnih kombijev 103.000 EUR (sofinanciranje 82.398 EUR).
· Dodali so sredstva za investicije OŠ Ig in vrtec Ig (šolske tribune, lovilna mreža, požarni javljalnik, nadzorne kamere na matični šoli, POŠ Golo, beton za fitnes)
· Nakup objekta kaplanije v višini 237.100 EUR.
· Novogradnja in investicijsko vzdrževanje cest v višini 100.114 EUR (od tega 50.000 EUR za sanacijo asfalta, most Podkraj 5.000 EUR, Zapotok 10.000 EUR, urejanje na lokacijah Golo in Brinov grič) ter izgradnja pločnika Golo v višini 51.000 EUR. 
· Novogradnja javne razsvetljave v vrednosti 23.500 EUR.
· Merilnik hitrost v znesku 15.000 EUR.
· Projekt Steze preteklosti se preimenuje v Znanje-povezovalec sobivanja ali mala šola varuhov dediščine, proračunske postavke pa se uskladijo s potrjenim Dokumentom identifikacije investicijskega projekta (DIIP). Projekt Ižanski roj: Sredstva so bila predhodno že zagotovljena na tekočih transferih, sedaj pa so usklajena s sprejetim DIIP-om. Uvrstitev novih projektov v NRP do leta 2028: V načrt razvojnih programov se uvrščajo projekti Kar plava, hrani kar raste, Plac pod streho ter Most med mladimi in znanostjo. 
· Pokrivanje razlike v ekonomski ceni za otroke v drugih vrtcih v višini 16.982 EUR.
· Povečanje sredstev za plače v znesku 30.000 EUR.
· Dodatna sredstva za vzdrževanje cest  v višini 78.000 EUR. 
· Zbirni center Matena v višini18.500 EUR. 
· Ureditev vodovoda Ig – Govekarjeva v vrednosti 91.000 EUR in urejanje vodovodnega in kanalizacijskega omrežja v vrednosti 8.000 EUR.
· Oskrba malih živali v višini 15.000 EUR. 
· Povečanje sredstev za pomoč na domu v višini 36.000 EUR.
· Socialno varstvo invalidov 36.611 EUR.

Načrtovano zadolžitev so znižali za 270.000 EUR. 

Župan je poudaril, da je ključni cilj občine zmanjševanje kreditiranja. Izpostavil je, da je bil z DRSI podpisan Sporazum o sofinanciranju ureditve vstopa v naselje Ig. Urejanje uvoza na Ig se bo predvidoma začelo v poletnih mesecih.
Mira Žagar, predsednica odbora za komunalo, infrastrukturo, varovanje okolja in prostor, je potrdila, da so predlog Rebalansa 3 proračuna Občine Ig za leto 2026 na odboru obravnavali in predlagajo občinskemu Rebalans 3 proračuna Občine Ig za leto 2026, v potrditev. 
Mira Žagar pove, da je na gradivo podala določene pripombe. Zanima jo ali je bilo gradivo objavljeno z zadnjimi spremembami in uskladitvami. Bojana Birsa potrdi, da je med gradivi objavljeno popravljen dokument.

Mojca Marija Kučič je izpostavila, da je za obvoznico Iška vas namenjenih 40.000 EUR, in zastavila vprašanje, na kateri točki se projekt trenutno nahaja.
Župan je pojasnil, da Ministrstvo za kmetijstvo zaradi bonitetnega razreda zemljišč zahteva nadomestna zemljišča. Pri projektiranju bodo upoštevali obstoječo pot, vendar bo treba najti dodatna 2 hektarja nadomestnih površin, kar predstavlja izziv, saj je občina med tistimi z največ nepozidanimi stavbnimi zemljišči.
Mojca Marija Kučič je izrazila mnenje, da bi bilo treba dati prioriteto povezavi s Škofljico in ne Stajam.
Župan je pojasnil, da v trenutno veljavnem Občinskem prostorskem načrtu (OPN) ni vrisana nobena obvoznica. Pojasnil je, da bodo zemljišča za omenjene obvoznice umeščali v prostor v okviru izdelave novega OPN. Ob tem se je strinjal z mnenjem, da je prednostna cestna povezava s Škofljico.

Mojca Marija Kučič je zaprosila za utemeljitev porabe 40.000 EUR za merilnike hitrosti.
Župan je pojasnil, da so sredstva za nakup merilnika delno že zagotovljena v proračunu. Dodal je, da je občina za poskusno obdobje brezplačno prejela v uporabo merilnik hitrosti, ki omogoča merjenje v obe smeri ter nemoteno deluje ne glede na del dneva ali vremenske razmere. Izrazil je željo, da prekoračitev hitrosti sploh ne bi bilo, vendar so se prekrški v občini – predvsem v bližini šol in vrtcev – povečali za kar 50 odstotkov. Poudaril je, da bo občina kupila zgolj en lasten stacionarni merilnik, saj dveh ne potrebuje. Drugi merilnik hitrosti je premičen in je v skupnem upravljanju s Skupno občinsko upravo 5G (SOU 5G).

Mojca Marija Kučič  je opozorila, da so sredstva za projekt "Športajmo na Igu" zmanjšana za 2.000 EUR, sredstva za pešpot Morostig pa za 22.000 EUR. Zanimalo jo je, kam so bila ta sredstva prenesena. 
[bookmark: _Hlk230340040]Župan je pojasnil, da so sredstva za pešpot Morostig prenesena na postavko komunalne infrastrukture, natančneje za asfaltiranje cest. Pri projektu "Športajmo na Igu" so se sredstva povečala. Zmanjšala so se sredstva zgolj na projektu "Investicijskega vzdrževanja objektov za rekreacijo".

Mojco Marijo Kučič zanima Medgeneracijski center ali dobivamo za najemnino ob oddajanju. 
Polona Skledar je pojasnila, da občina za najem prostorov prejme zgolj 5 EUR na uro, s čimer se ne pokrijejo stroški, prostore pa uporabljajo izključno  za domača društva.
Župan je dodal, da je v objektu prišlo do izliva vode v zgornjem nadstropju, zaradi česar je zamakalo v prostore medgeneracijskega centra. Ker je v objektu odpadal strop, je bila sanacija nujna; v okviru del so zamenjali pode, strop in vrata, v načrtu pa je še ureditev prezračevanja. Pojasnil je, da občina načrtuje nakup kaplanije. V kolikor se bo ta projekt izvedel, se predvideva prodaja obstoječega medgeneracijskega centra in zdravstvenih ambulant v blokih. Sredstva bi se namenila za ureditev objekta na območju kaplanije, ki bi se  namenili za zdravstvene ambulante, medgeneracijski center ter druge vsebine. Župan je še napovedal, da bo za svetnike organiziran ogled kaplanije, v kolikor se ga bodo želeli udeležiti.

Alenka Jeraj je ob tem pojasnila, da so prejeli stole, ki so jih dali v medgeneracijski center in so last Društva Fran Govekar. Društvo jih je pridobilo v okviru svojega projekta ob izvedbi gledališke predstave, trenutno pa se v prostorih medgeneracijskega centra nahaja polovica teh stolov.

Sklep št. 4:
Občinski svet Občine Ig sprejme predlog Rebalansa 3 proračuna Občine Ig za leto 2026. 
Glasovanje: 10 ZA, 0 PROTI, 1 VZDRŽANA (Mojca Marija Kučič)
Ugotovi se, da je bil sklep soglasno sprejet.

Ad 8
Pobude in vprašanja

Župan je podal pregled trenutnih projektov in stanja po naseljih v občini: 
Dobravica: Trenutno poteka urejanje za odkup zemljišč, potrebnih za ureditev ceste.  
Visoko - Rogatec: V rebalansu proračuna so predvidena sredstva za postavitev javne razsvetljave. Pred začetkom del je potrebno pridobiti vsa soglasja lastnikov zemljišč.  
Draga: Avtobusna postaja v naselju je urejena.
Tomišelj: Občina trenutno še čaka na prejem ustrezne dokumentacije za sofinancerki sporazum z DRSI za preureditve križišča in izgradnje pločnika ter preplastitve državne ceste. 
Iška: Med vikendi bodo na tem območju začeli z delom občinski redarji, ki bodo izvajali poostren nadzor.
Gornji Ig: Postavitev javne razsvetljave je že načrtovana in predvidena v okviru splošnega načrta javne razsvetljave občine.
Matena: V pripravi je javno pridobivanje ponudb za izvedbo projekta ograditev Zbirnega centra Matena. 
Strahomer: Trenutno poteka urejanje otroških igral po vaseh, kar pa se je izkazalo za tehnično zelo kompleksen projekt. 
Sarsko: Usklajena je sanacija izvira vode pod Sarskim s podjetjem Gobut, d. o. o. 
Vrbljene: Potrjena je gradnja mostu. 
Janez Modic (SVS Vrbljene) je ob tem opozoril, da se na območju Vrbljen še ni izvedla košnja trave okoli otroških igral, čeprav je bilo to predhodno dogovorjeno.
Župan je podal pojasnilo, da bo opozoril odgovorne službe na tem področju, da se košnja okoli igral izvede.

Mirka Mrzla je zanimalo, kdaj bo objavljen javni razpis za najem gostišča v Iškem Vintgarju.
Župan je pojasnil, da bo razpis objavljen po preteku pogodbe, ki preteče 30. septembra in bo izveden primopredajni zapisnik. Takrat bodo imeli tudi točno informacije o stanju gostišča. Upa, da se do takrat rešijo vsa pravno-formalna vprašanja. Ker je občina že prejela nekaj informativnih ponudb, župan ocenjuje, da z iskanjem ponudnika ne bo težav.
Alenko Jeraj je zanimalo, ali obstajajo možnosti za prostorsko širitev na lokaciji Vintgarja, saj je prostora zelo malo, v preteklosti pa je tam že stal še en objekt. Dodatno jo je zanimalo, zakaj je otroško igrišče na Igu trenutno zaprto.
Župan je odgovoril, da glede možnosti širitve nima natančnih podatkov. Igrišče pa je trenutno zaprto, ker ni tehnično brezhibno (izpravno) in je v postopku popravila.

Rada Lovšina je zanimalo, zakaj se pogodba za Iški Vintgar prekine šele 30. septembra. 
Župan je ponovil, da je takšen rok določen s pogodbo.

Alenko Jeraj je zanimalo, kako potekajo pogovori glede avtobusne linije Ig–Škofljica. 
Župan je pojasnil, da potekajo pogovori za možnost uvedbe prevozov na klic s kombiji.

Mojco Marijo Kučič je zanimalo, kako potekajo postopki glede postavitve spominskega obeležja. Župan je pojasnil, da s strani VSO-ja (Združenje za vrednote slovenske osamosvojitve) še niso prejeli odgovora. Ostale veteranske organizacije so se s postavitvijo strinjale pod določenimi pogoji, zato se zdaj čaka na končni odgovor.

Mojco Marijo Kučič je nadalje zanimalo dogajanje v okviru Agrarne skupnosti Iška vas - Iška, predvsem kdo je odločal o prodaji parcel in kakšen je status parcele, ki je bila prvotno predvidena za igrišče. Posebej je povprašala glede parcele št. 153/10 k. o. 1701 Iška vas, saj je v gradivu navedeno, da naj bi se na njej izvedla parcelacija ceste.
Župan je odgovoril, da so bile vse odločitve sprejete soglasno. Opozoril je, da umeščanje igrišča in otroških igral v neposredno bližino stanovanjskih objektov pogosto prinaša velike težave. Ob tem je poudaril, da se je treba zavedati, da je potrebno zagotoviti tudi zadostno število parkirnih mest.

Mojco Marijo Kučič je zanimalo tudi reševanje problematike športnega igrišča na Igu, glede katerega so bile s strani sosedov podane pritožbe.
Župan je pojasnil, da problematike letos ne bodo mogli v celoti rešiti, bodo pa v kratkem namestili zaščitne mreže za blaženje udarcev žog.

Mojco Marijo Kučič je zanimalo, kdo je izvajalec popravil javne razsvetljave v občini, saj je opozorila, da v Iški luči svetijo čez dan, ponoči pa ne.
Župan je pojasnil, da je bil na javnem naročilu z najcenejšo ponudbo izbran izvajalec Vid Kastelic, s. p., ki zdaj opravlja vzdrževanje javne razsvetljave (JR). Priznal je, da je omrežje javne razsvetljave v slabem stanju in bo v prihodnje potrebna celovita prenova. Izpostavil je, da bo treba nujno preveriti delovanje prižigališč, sisteme za avtomatsko prižiganje in ugašanje luči pa bo potrebno postopno zamenjati.

Jože Ciber je opozoril na kritično stanje glede deponije na Dobravici in vožnjo težkih tovornjakov s polpriklopniki (šleperjev) na Ižanki. Navedel je, da je osebno v razmaku parih minut srečal štiri polne tovorne avtomobile, ki prevažajo kamenje, ob tem pa je onesnaženo tudi cestišče. Opozoril je, da bodo lokalne ceste zaradi tako velikih obremenitev uničene, ter zastavil vprašanje, koliko časa bodo tovrstna zasipavanja še potekala.
Župan je odgovoril, da je to vprašanje predvsem za lastnika zemljišča, ki takšne dovoze dopušča. Ustrezna dovoljenja izdaja država. Pojasnil je, da se ob primerih opaženih kršitev nemudoma obvesti medobčinsko redarstvo, ki kršiteljem izreče kazni, vendar občina žal nima pravnih sredstev, da bi dovoze na zasebno zemljišče popolnoma prepovedala. Se pa v celoti strinja z opozorili glede povzročanja velike škode na cestni infrastrukturi.
Mirko Mrzel je dodal, da je zakonodaja trenutno na strani prevoznikov, saj se tovorna vozila po plačilu cestnih pristojbin lahko prosto vozijo povsod. Podal je predlog, da bi morala občina za zaščito svojih interesov sprejeti ustrezen odlok.
Župan je potrdil, da občina v okviru svojih pristojnosti lahko ukrepa z omejitvijo tonaže na lokalnih cestah.
Miro Žagar je zanimalo, ali imajo izvajalci ustrezno okoljevarstveno dovoljenje in ali je v njem opredeljena sanacija oziroma ukrepi, povezane z lokalno infrastrukturo ob takšni prometni obremenitvi.
Župan je potrdil, da izvajalci okoljevarstveno dovoljenje imajo in dodal, da bi morala država na sistemski ravni – že ob sami izdaji tovrstnih dovoljenj – strožje urediti pogoje varovanja in obnove lokalnih cest.

Zdravk Grmeka je zanimalo, ali je kaj novega glede gradnje Doma starejših občanov in kdaj se predvideva začetek del. 
Župan je pojasnil, da se sooča s težavami glede podaljšanja rokov za izvedbo. O tem je že dvakrat osebno govoril z ministrom, vendar ministrstvo še nima pripravljenega ustreznega gradiva. 

Sabino Prislan (SVS Dobravica) je zanimalo, ali bi lahko do začetka novega šolskega leta uredili avtobusno postajališče na Dobravici.
Župan je pojasnil, da postajališča žal ne bo mogoče urediti do septembra. Razlog je v tem, da bodo že sprejeti Občinski podrobni prostorski načrt (OPPN) na tem območju širili, pri čemer bo moral investitor v okviru svojih obveznosti zagotoviti tako avtobusno postajališče kot tudi pločnik na drugi strani cestišča ter varen prehod za pešce.

Matija Božič (SVS Strahomer) je opozorili na zadnji ovinek pred mostom v Strahomerju, kjer se je pred hidrantom posedlo cestišče, zaradi česar ob deževju poplavlja cesto.
Župan je pozval, naj se mu posredujeta fotografija in točna lokacija problematičnega območja.

Janez Janžič (SVS Iška) je podal predlog, da se na parkirišču Iškega vintgarja čez poletno sezono postavi premična sanitarna kabina (Dixie). Hkrati je pozval k postavitvi info table za Grabljice v Iškem Vintgarju ter zastavil vprašanje, kako napreduje projekt ureditve avtobusnega postajališča pri križišču za Gornji Ig.
Župan je potrdil, da je info tabla za Grabljice že v pripravi. Pojasnil je, da projektant trenutno že izrisuje načrte za postavitev novih avtobusnih postajališč, in sicer na križišču za Gornji Ig, v Brestu in Podkraju.

Teo Vidic (SVS Matena) zanima kako napreduje projekt kolesarske steze ob Matenski cesti. Pove, da se zaradi visoke trave ne vidi table, ki opozarja na poškodovano vozišče. Zanima jo tudi ali se lahko postavi prometna tabla za krožni promet pri šoli, da poteka promet krožno čez igrišče.
Župan je odgovoril, da se bodo pogovorili o možnosti postavitve predlagane prometne table. Dodal je, da se naslednji teden ob Matenski cesti začne košnja, sanirali bodo tudi udarne jame (luknje) na cestišču. Želja je, da bi kolesarsko stezo pripeljati neposredno iz Ižanke, zato je potrebno pripraviti projekt, saj realizacija ne bo mogoča, v kolikor občina ne bo uspešna na kakšnem od državnih ali evropskih razpisov za sofinanciranje.

Mira Žagar je podala predlog, da bi zaradi neusklajenih podatkov med Petrolom in VOKA Snaga in dejstva, da s strani Petrola še ni računov za čiščenje odpadnih vod, Petrol uporabnikom za nekaj časa izdajal račune za pavšal. 
Župan je pojasnil, da Petrol trenutno še pridobiva podatke o imenih in naslovih občanov ter jih usklajuje z obstoječo bazo podatkov. Opozoril je, da bodo ob prejemu računov najbolj slabe volje prav občani, krivda za nastalo situacijo pa bo neupravičeno padla na občino. Poudaril je, da bo v očeh javnosti na koncu kriva občinska uprava, ob tem pa dodal, da nihče od občanov ni poklical in podal pohvale, ko so bile položnice za vodo nižje.

Janez Modic (SVS Vrbljene) je opozoril na nevarno in nepregledno križišče iz smeri Strahomerja proti Tomišlju. Izpostavil je, da težavo predstavljajo naložene palete podjetja Žunko, ki močno ovirajo preglednost, ter predlagal, da se na tej lokaciji postavi prometno ogledalo.
Župan je predlagal, naj se nekdo od krajanov ali predstavnikov vaškega sveta osebno obrne na lastnike podjetja, jim predstavi problematiko nepreglednosti križišča ter jih prosi za umik naloženih palet.

Župan je ob koncu navedel, da je naslednja redna seja predvidena v mesecu juniju. V mesecih juliju in avgustu seje skladno s planom niso predvidene.

Alenka Jeraj je vse prisotne povabila na prihajajoče kulturne in družabne dogodke, ki bodo potekali v okviru Društva Fran Govekar (DFG).

Seja se je zaključila ob 18.10. 




Zapisala:									Zlatko Usenik
Petra Mihelič Jakič  							       	     župan

